**Stretnutia rodinného kruhu (FGC) na Slovensku**

Členovia odborného tímu akreditovaného subjektu na výkon vybraných činnosti sociálnoprávnej ochrany detí a socálnej kurately Spoločnosť Úsmev ako dar, sa zoznámili s  modelom FGC v roku 2006 a už nasledovný rok model Family Group Conference implementovali v slovenských podmienkach pri prevencii, poradenstve a výkone vybraných činností sociálnoprávnej ochrany detí a sociálnej kurately.

Prvými učiteľmi modelu FGC na Slovensku boli Rob van Pagée a jeho kolegovia z Eigen Kracht Centrale, Holandsko, a Marilyn Taylor z Daybreak, Anglicko, ktorí sú stále pre tím slovenských kooridnátorov učiteľmi, inšpirátormi a koučmi.

Po preskúmaní modelu a porovnaní implementačných podmienok sme začali pripravovať prvé skupiny koordinátorov a realizovať vzdelávanie pre pracovníkov systému sociálno-právnej ochrany detí (SPOD) o prínose využitia modelu FGC. Začali sme realizovať prvé rodinné konferencie s cieľom získať „best practice“ a touto „dobrou praxou“ pripraviť podmienky k implementácii procedurálneho a legislatívneho mandátu FGC na Slovensku.

Vzhľadom k dovtedy nízkej úrovni odbornej prípravy sociálnych pracovníkov v oblasti konferenčného modelu práce, bola potrebná rozsiahla osvetová činnosť a vzdelávanie s cieľom podpory využívania rodinných, ale i kvalitných prípadových konferencii, ktoré neboli na Slovensku v tom čase ešte vôbec využívané. Osveta a vzdelávanie pracovníkov systému SPOD a SK sú na Slovensku stále aktuálnou výzvou. Vzhľadom k častej fluktuácii zamestnancov v systéme SPOD a Sk a nízkej miere (a úplnej absencii systematického) vzdelávania pracovníkov systému SPOD a SK je neustála potreba ďalšieho vzdelávania v prakticky využiteľných modeloch, postupoch a metódach práce s rodinou. Personálne hlboko poddimenzovaným oddeleniam SPOD a SK chýbali základné informácie o možnostiach, ale aj dostupnosť flexibilného efektívneho zapojenia akreditovaných subjektov pri výkone SPOD a chýbajú im často základné informácie o nových modeloch a základných metódach sociálnej práce s rodinou. (napr. interné normy ústredia práce sociálnych vecí a rodiny ako metodického orgánu pri výkone opatrení SPOD a SK od roku 2014 na jednej strane vyžadujú využitie prípadových konferencii pri deťoch umiestnených do zariadení na výkon rozhodnutia súdu, bez súčasnej odbornej podpory a vzdelávania v ich vedení nie je ojedinelá ich nesprávna, klientov poškodzujúca realizácia.

Pred 10 rokmi, v čase realizácie našich prvých SRK na Slovensku, bol konferenčný model práce s rodinou úplne neznámym, veľmi málo, či skôr nepoznaným modelom pre sociálnych pracovníkov (model nepoznali a nevyužívali ani pracovníci SPOD, inštitúcii v systéme, detských domovov, mimovládnych organizácií, samosprávy). Po 10 rokoch osvetovej a vzdelávacej práce implementátora FGC na Slovensku (Spoločnosť Úsmev ako dar realizuje FGC pod názvom Stretnutia rodinného kruhu) a praktickej realizácii rodinných stretnutí, sú dnes rodinné konferencie už často komunikovaným modelom sociálnej práce s rodinou, dôsledné a systematické vzdelávanie v princípoch a hodnotách FGC je však stále vysoko aktuálne, mnohí sociálni pracovníci nemali príležitosť porozumieť ich kľúčovým hodnotám a princípom, a rodinné konferencie si zamieňajú s prípadovými konferenciami, či dokonca za rodinnú konferenciu v svojich naučených stereotypoch považujú akékoľvek stretnutie s rodinnými členmi. Zároveň povzbudivým a kľúčovým zistením je fakt, že sociálni pracovníci, či iní profesionáli pomáhajúcich profesii, ktorí si mohli model FGC vyskúšať na vlastnej koži, sú procesu FGC veľmi otvorení a majú záujem o jeho využívanie vo svojej praxi.

Popri intenzívnom vzdelávaní zamestnancov systému SPOD a SK vidíme veľký priestor podpory konferenčného modelu práce s rodinou aj ďalšou dôslednou odbornou prípravou študentov sociálnej práce na vysokých školách. V tomto smere sa nám podarilo študijný program v oblasti sociálnej práce s rodinou fokusovať na oboznámenie sa s princípmi, hodnotami a filozofiou FGC na 4 vysokých školách.

Spoločnosť Úsmev ako dar vzdeláva koordinátorov FGC na Slovensku v akreditovanom vzdelávacom programe – na Slovensku ich realizujeme pod názvom Stretnutia rodinného kruhu (SRK). Vyškolení a metodicky sprevádzaní 35 koordinátori Spoločnosti ÚaD na celom území Slovenska realizujú SRK pre všetkých záujemcov o zorganizovanie rodinného stretnutia v prípade konkrétneho dieťaťa, detí, či už príde podnet na zorganizovanie zo strany orgánu SPOD, samosprávy, školy, alebo samotného člena širšieho rodinného systému ohrozeného dieťaťa. Implementačný tím modelu FGC zosieťovaný popri Spoločnosti Úsmev ako dar realizuje pravidelné nadstavbové tréningy, koučing a supervíziu pre koordinátorov SRK v jednotlivých regiónoch Slovenska a celonárodné supervízne a team-buildingové aktivity pre koordinátorov SRK. Podľa záujmu sa v jednotlivých regiónoch Slovenska pripravujú vzdelávacie semináre pre profesionálov v systéme SPOD, ktoré pri svojej práci môžu FGC ohrozenej rodine ponúkať a osloviť certifikovaného nezávislého koordinátora pre spustenie procesu prípravy FGC.

V 2017 sa nám podarilo do pripravovanej novely zákona o SPOD a SK č. 305/2005 SPOaSK presadiť zapojenie širokej rodiny a iných blízkych osôb do plánovania a rozhodovania pre dieťa (čo dovtedy nebolo pre nás zaužívanou praxou a SP rozhodoval a plánoval zvyčajne individuálne). Novela, ktorá prináša podmienky pre vznik podporných Centier pre dieťa a rodinu je platná od apríla 2018.

Oproti dovtedajšej právnej úprave novela zákona v par.49, bod 3) zavádza:

* v prípade, že dieťa je do *centra* umiestnené na základe neodkladného opatrenia, povinnosť zhodnotiť situáciu dieťaťa a posúdiť možnosti rodiny riešiť situáciu dieťaťa metódou prípadovej konferencie alebo **rodinnej konferencie** alebo inou obdobnou metódou **(t.j. metódou, ktorá zapája do hodnotenia a hľadania riešení rodičov, širšiu rodinu, ale aj obec, školu a pod.) do dvoch týždňov od prijatia dieťaťa do centra na základe neodkladného opatrenia.** Neodkladné opatrenie je procesné opatrenie súdu, nie je rozhodnuté vo veci samej a v zásade je bezprostrednou reakciu na aktuálnu situáciu dieťaťa, ktorú je potrebné riešiť umiestnením dieťaťa do zariadenia, **je preto potrebné v krátkom časovom horizonte zhodnotiť situáciu dieťa aj možnosti jej riešenia tak, aby bola do riešenia čo najviac zapojená rodina dieťaťa a to nezávisle na tom, aké opatrenia boli pre dieťa, rodinu vykonané pred rozhodnutím súdu, osobitne je dôležitý ďalší pohľad na situáciu a jej možnosti,** preto sa navrhuje, aby túto povinnosť vykonalo centrum

V rámci našej organizácie sme do konca roka 2017 zrealizovali Stretnutia rodinného kruhu pre 160 rodín. Naše výsledky zatiaľ i v tomto malom počte kopírujú výstupy našich skúsenejších kolegov z partnerských organizácii.

Prinášame základné zistenia kvantitatívnej a kvalitatívnej štúdie SRK, ktorá zahŕňala 130 analyzovaných Stretnutí rodinného kruhu v období rokov 2007 – 2016, analýzou sme sledovali aj podporné a rizikové faktory využitia modelu SRK.

* do SRK boli zapojení sociálni pracovníci 26 Úradov práce, soc. vecí a rodiny a 21 detských domovov
* 30% Stretnutí bolo realizovaných v rómskych rodinách
* 82% rodín, ktorým bolo Stretnutie rodinného kruhu ponúknuté zorganizovať, sa dokázalo v procese SRK zmobilizovať a na svojom SRK vytvoriť bezpečný a komplexný plán. V niektorých prípadoch (18 %) bol už rodinný systém tak narušený, a sociálna sieť rodiny paralyzovaná, že pre danú chvíľu nebolo možné usporiadať SRK. Zosieťovanej časti rodiny bolo ponúknuté Stretnutie podporného kruhu (prípadová konferencia).
* Na 96% stretnutí si rodinná sieť vytvorila plán, ktorý bol akceptovaný ako záväzný plán riešenia situácie dieťaťa. 2% rodín spoločný plán na svojom SRK nevytvorili, v 2% prípadov sa pôvodne pripravované SRK nakoniec v priebehu stretnutia prebehlo ako prípadová konferencia - ( pri našej práci sú prípadové konferencie nazývané *stretnutie podporného tímu* rodiny, vzhľadom k závažnej zmene okolností v rodine neprišli niektorí členovia rodiny a prítomná časť rodiny vytvárala plán riešenia spoločne s prítomnými odborníkmi (netvorili plán počas súkromného času pre rodinu).
* V priemere sa jedného SRK zúčastnilo 12 účastníkov. Z toho v priemere 8 členov rodiny a 4 odborníkov.
* Jeden plán obsahoval v priemere 7,47 úloh. Úlohy sa týkali predovšetkým prevencii vyňatia dieťaťa z rodiny (skvalitnenie starostlivosti o dieťa, pomoc pri starostlivosti o deti, vyriešenia podmienok bývania, rozvoja rodičovských zručností, dodržiavania školskej dochádzky), alebo nadviazanie kontaktu dieťaťa odlúčeného od rodiny a umožnenia návratu dieťaťa do rodiny.

**Ciele SRK (kľúčové otázky):**

Prvou kategóriou bolo predísť vyňatiu dieťaťa/detí z rodiny, pričom tento cieľ malo 6 stretnutí pre 11 detí. ***Do dnešného dňa nebolo z týchto rodín vyňaté žiadne dieťa.***

* v **92%** prípadoch bol plán vytvorený na SRK potvrdený a schválený sociálnym pracovníkom zodpovedným za vedenie prípadu rodiny ako záväzný spoločný plán riešenia - teda úspešnosť SRK môžeme vyhodnotiť ako 92%
* v **3 %** prípadov rodín, pre ktoré začal proces prípravy rodinného stretnutia si svoje ťažkosti vyriešili ešte počas procesu prípravy a samotné SRK už nebolo potrebné
* V **95%** sa SRK zúčastnili aj starí rodičia, strýkovia, ujovia a tety, bratranci, sesternice, krstní rodičia a ďalší príbuzní dieťaťa
* **63%** úloh dohodnutých počas fázy vytvárania plánu si členovia rodiny dokázali zrealizovať svojpomocne, len v 37 % potrebovali rodiny k realizácii svojho plánu riešenia pomoc profesionálov
* **86%** členov rodiny vnímalo SRK ako „dobrú“ až „veľmi dobrú“ skúsenosť a odporučilo by ju ďalším rodinám
* **93%** členov rodiny sa cítilo byť skutočne vypočutí a vnímali, že ich v procese SRK aj zaangažovaní profesionáli „brali vážne“
* **87%** rodičov sa vyjadruje, že prostredníctvom SRK získali väčšiu pomoc od širokej rodiny.
* **89%** rodičov a detí vyjadrilo, že dostali po SRK väčšiu podporu zo strany sociálneho pracovníka
* **94%** rodičov bolo so „svojimi“ koordinátormi veľmi spokojní
* 76% respondentov z radov sociálnych pracovníkov uviedlo, že rodina vypracovala lepší plán ako by navrhol on samotný sociálny pracovník
* **P**odiel detí vrátených do rodiny po zrealizovaní SRK je **71%** (v porovnaní s 28% **podielom detí vrátených do rodiny** pri využití tradičných postupov sociálnej práce. Podiel detí vrátených do rodiny cez proces SRK je v sledovanom období viac ako 2,5 násobná.

**Faktory posilňujúce rodinný systém pri využití SRK, rizikové faktory pre rodinu**

Identifikované faktory prínosu a ohrozenia SRK sme rozdelili na tie, ktoré pri realizácii SRK vnímali účastníci (profesionáli aj členovia rodinnej siete) pozitívne ako posilňujúce, motivujúce, a na tie, ktoré účastníci - členovia rodiny a tie, ktoré boli vnímané ako nepríjemné a ohrozujúce. Je prirodzené, že mnohí účastníci SRK na začiatku procesu prípravy pociťovali počiatočné obavy pocit viny za vývin udalostí v ich širokej rodine, obavy zo straty kontroly nad situáciou, z neschopnosti splniť očakávania, z prítomnosti ľudí, s ktorými mali narušené vzťahy alebo prerušené kontakty, či prístupu profesionálov – sociálnych pracovníkov (mnohí klienti majú predošlé skúsenosti prevažne posudzujúceho, hodnotiaceho, represívneho charakteru intervencii sociálnoprávnej ochrany detí). Dôsledná príprava všetkých zúčastnených je preto kľúčom k úspešným a prínosne vnímaným rodinným konferenciám.

**Podporné faktory procesu SRK, ktoré deklarovali prítomní členovia rodiny**:

* Zlepšenie vzťahov v rodine, uvoľnenie napätia
* Lepšie porozumenie problému ohrozujúcemu dieťa a jeho súvislostiam
* Jasnejšia predstava o nasledovných krokoch riešenia situácie dieťaťa
* Komplexné riešenie situácie v rodine
* Zaangažovanie, iniciovanie širokej podpornej siete rodiny
* Znovu napojenie sa na predošlé podporné vzťahy alebo vytvorenie nových
* Potvrdenie sebahodnoty členov rodiny
* Potvrdenie spolupatričnosti členov rodiny k širšiemu rodinnému systému
* Možnosť aktívne vstupovať do plánovania pre dieťa a rodinu
* Možnosť pomenovať svoje emócie, pocity, obavy, nádeje
* „Pomenované veci prestávajú mať deštruktívnu silu“
* Potvrdenie rodičovskej role v živote svojich detí
* Porozumenie rodiny potrebám svojho dieťaťa
* Prítomnosť dieťaťa na rozhodovaní, zaistenie veku primeraného porozumenia
* Dieťa pozná svoje korene, vie, kam patrí
* Zvýšenie dôvery voči profesionálom
* Pocit akceptácie, prijatia rodiny zo strany jednotlivých subjektov systému aj s jej špecifikami

**Rizikové faktory,** ktoré môžu prínos SRK podľa vyjadrení členov rodiny a iných blízkych osôb dieťaťa ohroziť:

* Neakceptujúci postoj k rodine zo strany profesionálov
* Hodnotiaci, znevažujúci, či odmietavý prístup k rodine dieťaťa
* Nepripravený kontakt dieťaťa s rodinou po dlhodobom prerušení
* Dlhodobé prerušenie kontinuity vzťahu medzi dieťaťom a jeho blízkymi osobami po vyňatí dieťaťa z rodiny a umiestnení v inštitúcii, či náhradnej rodinnej starostlivosti
* Absencia prítomnosti širšej podpornej siete rodiny, prevaha profesionálov na stretnutí
* Nepripravení účastníci stretnutia, tak zo strany rodiny, ako aj zo strany odborníkov
* Nepripravená ponuka dostupných podporných služieb pre rodinu, ktoré vyplynuli ako potreba rodiny z ich plánov
* Absencia privátneho času pre rodinu
* Vylúčenie dieťaťa z procesu, pokiaľ k tomu nie sú opodstatnené dôvody

**Prínosy a ťažkosti v procese implementácie SRK vnímané profesionálmi:**

Výskum z hodnotenia respondentmi – profesionálmi pomáhajúcich profesii preukázal, že v procese SRK je mobilizované veľké množstvo energie, a SRK sprostredkúva množstvo posilnenia a konkrétnych benefitov tak pre rodinu ako aj pre profesionálov, najmä pre sociálnych pracovníkov SPOD a SK a pedagógov detí. Mnohí sociálni pracovníci vyjadrili, že prostredníctvom spolupráce na SRK získali novú profesionálnu a hodnotovú orientáciu a chýbajúcu motiváciu pre svoju často rutinnú a štatistickú prácu s nepriaznivými výsledkami často veľmi limitovaného procesu výkonu sociálnej práce.

Vnímané ťažkosti zo strany profesionálov sú spojené najčastejšie s nevytvorenými systémovými podmienkami a odlišnými hodnotovými prioritami a zabehnutými stereotypmi v systéme SPOD a v nevôli využívať tento spôsob práce podľa filozofie a princípov modelu v bežnej praxi ( personálne, finančné, materiálne zabezpečenie SRK, a potrebných podporných služieb pre rodinu, ktoré z plánov na SRK vzídu,  slabá podpora alternatívneho spôsobu práce modelu zo strany kompetentných, problematická otázka delenia moci – nadradenosť niektorých profesionálov, neexistujúca kultúra tímovej spolupráce, nekontrolované formálne výkony v sociálnej práci s rodinou, neefektívne stereotypné postupy v systéme).

Sociálni pracovníci systému SPOD a SK vo svojich odpovediach na otázky mapujúce ich **záujem o SRK** deklarovali, že sú veľmi otvorení jeho využitiu pri svojej práci s rodinou dieťaťa a vidia v ňom významný prínos. Zároveň SP DeD komunikovali ako výzvu pre širšie využívanie SRK a PK a zaistenie finančných zdrojov na ich realizáciu. Využívanie prípadových a rodinných konferencií je od roku 2014 výrazne podporované metodickým orgánom zariadení na výkon rozhodnutia súdu a oddelení SPOD a SK – Ústredím práce, sociálnych vecí a rodiny SR, pozornosť je však potrebné venovať - tak ako pri procese implementácie SRK - dodržiavaniu základných princípov vedenia prípadových a rodinných konferencii, aby sa v tomto kľúčovom období ich rozvoja na Slovensku, zabezpečila nevyhnutná kvalita ich procesu. Aby sa tak nestali pre rodinu potenciálnym ohrozením, ale efektívnou cestou riešenia a posilnenia.

V tomto smere chceme byť aj my, ako organizácia implementujúca model FGC Stretnutí rodinného kruhu, ktorá SRK na Slovensko priniesla, a ktorá ich odborne zastrešuje, skutočne dôslední, v procese implementácie SRK venujeme zvýšenú pozornosť práve presadzovaniu kľúčových princípov a zaisteniu kvality realizovaných SRK. Takisto dbáme na dôsledné dodržiavanie princípov nami realizovaných prípadových konferencii (Stretnutí podporného kruhu ). Sú situácie, kedy je potrebné urobiť pre rodinu len PK, situácie, kedy je vhodné urobiť najprv SRK, neskôr PK, niekedy presne naopak, v niektorých situáciách už po SRK nie je potrebná žiadna ďalšia intervencia. Tak ako každá rodina a okolnosti v nej sú jedinečné, rovnako jedinečný je i proces spolupráce s ňou. Tu zohráva dôležitú úlohu pokora kľúčového profesionála v prípade rodiny, a ním iniciovaná tímová spolupráca, aby sa pre každú rodinu v jej osobitej situácii volili potrebné kroky zodpovedne a múdro.

**PhDr. Monika Miklošková, PhD.**

**Implementačný tím FGC, Spoločnosť Úsmev ako dar, Slovensko**